大家好。
喺我嘅家庭長大，
會有種背負著歷史嘅感覺。
我係綿延久遠嘅族系中最新嘅一代。
呢棵橡樹離溫莎古堡很近，
我嘅家族喺呢個古堡裡住咗九百幾年。
三十九位君主都曾經住喺呢度，
享受呢個美麗嘅環境。
我自己成日散步到呢度，
呢到生長嘅樹木同生物令到我好驚歎，
仰賴著土壤、雨水、陽光，
竟然喺溫莎古堡建造之前就喺到啦。
咁表示呢到有啲橡樹已經係千年古木。
呢啲樹木喺 1066 年 
威廉一世征服英格蘭嘅時候發芽，
原本佢哋都係好似咁樣嘅小小橡實。
等到亨利八世住喺呢到嘅時候，
佢哋就已經長成為成熟、威嚴嘅巨樹。
驚人嘅係，
當年嘅樹木當中，有啲存活至今。
佢哋長滿扭曲嘅瘡疤、變到中空，
但係佢哋仍然充滿生命力。
呢啲橡樹生長喺呢到嘅期間，
曾經大約有三百五十億人 喺地球上生活過。
呢啲係三百五十億個 
充滿希望、愛、恐懼、夢想嘅人生。
喺果段時間入面，人類發明咗航空、
疫苗同埋電腦。
我哋探索咗地球嘅每一個角落，
將人類基因組定序，
甚至嚟到大氣層之外。
我哋嘅創新速度相當驚人，
但係我哋造成嘅衝擊亦都喺急劇加速。
喺我嫲嫲過去九十年左右嘅人生入面，
我哋造成嘅衝擊太快，
令到氣候、海洋、空氣、大自然，
同埋仰賴佢哋嘅一切都面臨危機。
呢棵橡樹喺呢到聳立咗好幾個世紀，
但係從未面臨過好似咁樣嘅十年。
喺未來嘅十年展開時，
我哋知道將會係歷史上最重要嘅十年。
科學嘅證據已經無可辯駁。
如果我哋喺呢十年唔採取行動，
我哋所造成嘅損害將無法逆轉。
會感受到呢啲效應嘅唔只係未來嘅世代，
仲有生活喺今日嘅我哋。
仲有，並唔係人人都遭受 程度相當嘅衝擊；
果啲弱勢、
資源匱乏，
同埋造成氣候變遷責任最少嘅人，
會受到最大嘅衝擊。
呢啲赤裸裸嘅事實好得人驚。
我哋點可能期望解決咁棘手嘅重大問題？
睇落好似毫無勝算，但係仲係有可能嘅。
人類有超凡嘅能力 
嚟設定目標同埋努力達成。
甘迺迪總統喺 1961 年訂下十年內將人類
送上月球嘅使命，一直令到我深受鼓舞。
佢叫佢做「登月計畫」。
呢個計畫睇落好似好瘋狂；
果陣時人類先剛剛發射咗第一個衛星。
咁快就要將人送上月球，好似係唔可能嘅事。
但係呢個單純嘅挑戰有好複雜嘅內涵；
佢話呢個目標係要組織同埋探究
我哋最佳精力同埋技能嘅極限。
喺人類跨出果一大步嘅背後，
登月計畫嘅幕後團隊
團結咗全世界幾百萬人。
呢個瘋狂嘅野心，到頭嚟其實無咁瘋狂。
一路上，呢個計畫仲促成咗呼吸設備、
電腦斷層掃瞄同埋太陽能板嘅發明。
但係宜家，我哋喺呢十年，
需要嘅唔係登月計畫，
而係「登地計畫」。
我哋必須要用同樣嘅精神，將人類嘅才華
同埋使命感，精準、急速咁運用喺
我哋面臨過最迫切嘅挑戰：
修復我哋嘅地球。
我哋呢個世代嘅共同目標非常清楚。
我哋必須要一齊保護同埋恢復大自然，
要令到空氣變得乾淨，令到海洋復元，
建立無廢棄物嘅世界， 修復我哋嘅氣候。
我哋必須要努力喺十年內完成呢啲目標。
如果我哋可以喺 2030 年前達成呢啲目標，
我哋嘅生活就唔會變得更差，
我哋就唔需要犧牲宜家所享受嘅一切。
我哋所有人嘅生活方式反而會更健康、
更乾淨、更聰明、更美好。
全球因應新冠病毒大流行嘅措施
以及大量投入經濟復甦嘅資金
就顯示出， 當掌權嘅人團結起嚟、
決定採取行動時，
可以有幾大嘅成就。
我哋可以喺一夜之間就建造出醫院、
改造工廠作防疫用途、
投入數十億美金嚟開發疫苗 
同埋搵更好嘅治療方式。
世界各地每個社區入面
出現嘅英雄都鼓舞著我哋。
年輕人唔再相信要改變好困難。
佢哋見證咗世界大逆轉。
佢哋相信，氣候危機同埋
生物多樣性所受到嘅威脅
都應該激發我哋全力嘅關注同埋野心。
佢哋諗嘅無錯。
宜家係我哋每個人展現領導力嘅時候啦。
無論你喺美國嘅農民、
中國嘅科技公司老闆、肯亞嘅政治人物、
英國嘅銀行家、馬爾地夫嘅漁民、
巴西嘅社區領導人，或者印度嘅學生，
我哋每一個人都有要扮演嘅角色，
嚟利用我哋所擁有嘅任何機會。
我承諾，我要用我擁有嘅獨特地位，
嚟協助設定 ｢登地計畫｣ 嘅目標，
同埋獎勵社會中每個區塊，
以及世界上每個角落
盡一份心力嚟協助達成呢啲目標嘅人。
有啲人喺面臨危機嘅時候會採取行動，
但係對大部分人，
只有喺佢哋相信改變有可能、
目標並唔係無希望嘅時候， 先會有所行動。
如果大家真心相信呢啲挑戰，
亦姐係「登地計畫」係有可能嘅，
諗下我哋可以釋放出幾大嘅潛能。
我下定決心，呢十年，從頭到尾， 
我都要做一個樂觀主義者。
雖然同呢啲宏偉橡樹嘅一生相比，
我哋嘅世代只係短短嘅一瞬間，
但係我哋有力量同埋潛能，
可以確保呢啲樹木
以及地球上嘅所有生命 
喺一千年後都仍然欣欣向榮。
但係前提係我哋必須要發揮
呢個世代最偉大嘅才能嚟修復地球。
除咗成功之外，我哋別無選擇。
多謝。